DÔVODOVÁ SPRÁVA

A. Všeobecná časť

Ministerstvo spravodlivosti Slovenskej republiky predkladá na rokovanie Stálej pracovnej komisie pre občianske právo, obchodné právo a trestné právo pri Ministerstve spravodlivosti Slovenskej republiky návrh vyhlášky Ministerstva spravodlivosti Slovenskej republiky, ktorou sa mení a dopĺňa vyhláška Ministerstva spravodlivosti Slovenskej republiky č. 543/2005 Z. z. o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy v znení neskorších predpisov (ďalej len „návrh vyhlášky“).
Návrh vyhlášky reaguje najmä na zmeny súvisiace s prijatím zákona č. 168/2026 Z. z., ktorým sa menia a dopĺňajú niektoré zákony v súvislosti s prijatím zákona o medzinárodnej justičnej spolupráci v trestných veciach, kde nastala zmena vecnej príslušnosti súdov pri preskúmavaní príkazov podľa § 362f zákona č. 301/2005 Z. z. Trestný poriadok v znení neskorších predpisov. Túto skutočnosť je nevyhnutné reflektovať v návrhu vyhlášky, keďže v súčasnosti neexistuje súdny register, pod ktorým by bolo možné viesť predmetnú agendu. 
Návrh vyhlášky zároveň odstraňuje nedostatky právnej úpravy a reaguje na potreby vyplývajúce z aplikačnej praxe súdov a dotknutých orgánov.
Návrh vyhlášky nemá vplyv na rozpočet verejnej správy, na limit verejných výdavkov, na podnikateľské prostredie, nemá sociálne vplyvy, vplyvy na životné prostredie, vplyvy na informatizáciu spoločnosti a ani vplyvy na služby verejnej správy pre občana. Návrh vyhlášky má pozitívny vplyv na manželstvo, rodičovstvo a rodinu.

Návrh vyhlášky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh vyhlášky nie je predmetom vnútrokomunitárneho pripomienkového konania. 

















1. Osobitná časť

K Čl. I

K bodu 1

	Vo vzťahu k príkazu na prijatie do väzby sa dopĺňa povinnosť, aby obsahoval aj údaj o trestnom čine s uvedením konkrétneho ustanovenia Trestného zákona, z ktorého spáchania je osoba obvinená. Údaj o trestnom čine je kritériom umiestňovania obvinených aj v zmysle § 7 zákona č. 221/2006 Z. z. o výkone väzby v znení neskorších predpisov, na ktorý sa odvoláva aj § 2 ods. 1 vyhlášky Ministerstva spravodlivosti Slovenskej republiky č. 437/2006 Z. z., ktorou sa vydáva Poriadok výkonu väzby v znení neskorších predpisov.

K bodu 2

	Súčasné znenie ustanovenia sa sústreďuje primárne na rozhodnutia, ktoré pobyt dieťaťa v zariadení zakladajú. Pre ochranu práv dieťaťa je však nevyhnutné, aby zariadenie disponovalo aj ďalšími rozhodnutiami, ktoré priamo ovplyvňujú právny status dieťaťa alebo kontakt s rodinou. Okrem uvedeného, včasné poskytnutie rozhodnutí priamo zariadeniu odstráni prekážky v aplikačnej praxi napr. pri odovzdávaní dieťaťa do starostlivosti rodičov, príbuzných, náhradnej rodiny alebo pri riešení dôležitých životných situácií dieťaťa, a zároveň výrazné zníži administratívnu záťaž pre orgány sociálnoprávnej ochrany detí a sociálnej kurately, ktoré zasielajú tieto rozhodnutia zariadeniu.

K bodu 3 

	Spresňuje sa odkaz vo vzťahu k doručovaniu právoplatného uznesenia o dedičstve zdravotným poisťovniam podľa § 113 ods. 4 vyhlášky.

K bodu 4

	Upravuje sa povinnosť doručiť zdravotnej poisťovni aj uznesenie súdneho komisára, ktorým došlo k oprave alebo doplneniu pôvodného uznesenia, ak sa oprava alebo doplnenie týka pohľadávky alebo záväzku zdravotnej poisťovne.

K bodu 5

	Dopĺňa sa nový súdny register „Tpr“ krajských súdov, a to v súvislosti s prijatím zákona č. 168/2026 Z. z., ktorým sa menia a dopĺňajú niektoré zákony v súvislosti s prijatím zákona o medzinárodnej justičnej spolupráci v trestných veciach, kde nastala zmena vecnej príslušnosti súdov pri preskúmavaní príkazov podľa § 362f zákona č. 301/2005 Z. z. Trestný poriadok v znení neskorších predpisov.

K bodu 6

	Vzhľadom na účinnosť dotknutých bodov zákona č. 168/2026 Z. z., ktorým sa menia a dopĺňajú niektoré zákony v súvislosti s prijatím zákona o medzinárodnej justičnej spolupráci v trestných veciach, ktorá nastala dňa 18. augusta 2026, sa dopĺňa z dôvodu právnej istoty prechodné ustanovenie.

K bodu 7

Do prehľadu súdnych registrov sa dopĺňa nová skratka, z dôvodu vytvorenia nového registra, v súvislosti s prijatím zákona č. 168/2026 Z. z., ktorým sa menia a dopĺňajú niektoré zákony v súvislosti s prijatím zákona o medzinárodnej justičnej spolupráci v trestných veciach, kde nastala zmena vecnej príslušnosti súdov pri preskúmavaní príkazov podľa § 362f zákona č. 301/2005 Z. z. Trestný poriadok v znení neskorších predpisov.

K bodom 8 a 9

	Zo súdneho registra „Nt“ sa vypúšťa návrh na prerušenie výkonu trestu a návrh na upustenie od výkonu trestu, ak sa nezapisujú do súdneho registra „Ntvt“, nakoľko situácie, kde by sa predmetné veci zapisovali do tohto registra neexistujú. Ak ide všeobecne o výkon akéhokoľvek trestu, tak sa uvedené spravidla zapíše do pôvodného „T“ spisu, kde sudca rozhodol vo veci samej. Ak dôjde k situácii, že sa napr. trest povinnej práce postúpi na výkon do iného obvodu, tak súd hneď na úvod založí „Nt“ spis a v tomto spise uvedené už nariadi, to znamená, že  ak by aj požiadal o prerušenie či upustenie od výkonu trestu, už by existoval „Nt“ spis. Zároveň sa zo súdneho registra „Ntvt“ vypúšťa žiadosť o odklad výkonu trest odňatia slobody, pretože pokiaľ osoba nenastúpila na výkon trestu odňatia slobody, tak sa vec bude rozhodovať pod „T“ spisom, kde sudca rozhodol vo veci samej.

K bodu 10

	Zosúlaďuje sa rozsah zapisovaných vecí (prijatie obžaloby, odmietnutie veci a vrátenie veci prokurátorovi) do registrov „To“ a „Tov“, nakoľko vyhláškou Ministerstva spravodlivosti Slovenskej republiky č. 202/2026 Z. z. ktorou sa mení a dopĺňa vyhláška Ministerstva spravodlivosti Slovenskej republiky č. 543/2005 Z. z. o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy v znení neskorších predpisov došlo k precizovaniu okruhu vecí zapisovaných do registra „To“, a nie je daný relevantný dôvod na odlišný postup pri zapisovaní vecí do registra „Tov“, kde k obdobnej zmene nedošlo. Obdobná a jednoznačná úprava rozsahu zapisovaných vecí je vhodnejšia aj vo vzťahu k súdnemu registru „Tov“.

K bodu 11

Zákonom č. 168/2026 Z. z., ktorým sa menia a dopĺňajú niektoré zákony v súvislosti s prijatím zákona o medzinárodnej justičnej spolupráci v trestných veciach, nastala zmena vecnej príslušnosti pri preskúmavaní príkazov podľa § 362f zákona č. 301/2005 Z. z. Trestný poriadok v znení neskorších predpisov. Proces preskúmania zákonnosti príkazu na odpočúvanie a záznam telekomunikačnej prevádzky, príkazu na zaznamenávanie údajov o telekomunikačnej prevádzke a príkazu na predloženie počítačového údaja poskytovateľom služieb, sa presunul z Najvyššieho súdu Slovenskej republiky na príslušné nadriadené súdy, ktorými sú s výnimkou Špecializovaného trestného súdu, krajské súdy vo vzťahu k príkazom, ktoré vydali okresné (mestské) súdy. 

Túto skutočnosť je nevyhnutné reflektovať v návrhu vyhlášky, keďže v súčasnosti neexistuje súdny register, pod ktorým by bolo možné viesť predmetnú agendu. Najvhodnejšie riešenie predstavuje vytvorenie nového registra „Tpr“, nakoľko predložený spisový materiál môže a pravdepodobne aj bude obsahovať okrem iného utajované prílohy, a preto by bolo žiadúce z dôvodu ochrany utajovaných skutočností, aby bol vytvorený nový register, tak ako tomu bolo na Najvyššom súde Slovenskej republiky.

K Čl. II

	Účinnosť vyhlášky sa navrhuje 1. novembra 2026.

